KIRJALLINEN KYSYMYS E-3307/98

esittäjä(t): Kenneth Coates (GUE/NGL) neuvostolle

(10. marraskuuta 1998)

Aihe: Asevientiä koskevat käytännesäännöt

Millaisia valmisteluja on tekeillä vietyjen aseiden lopullisen käytön yleisen valvontajärjestelmän luomiseksi - mihin sisältyy seurantatarkistuksia - jotta jäsenvaltiot voivat estää lopullisia käyttäjiä viemästä aseita edelleen tai käyttämästä niitä käytännesääntöjen vastaisiin tarkoituksiin?

Yhteinen vastaus

kirjallisiin kysymyksiin E-3301/98, E-3302/98, E-3303/98, E-3304/98,E-3305/98, E-3306/98 ja E-3307/98

(22.-23. helmikuuta 1999)

Kuten arvoisa parlamentin jäsen tietää, 8. kesäkuuta 1998 annettiin asevientiä koskevat käytännesäännöt tarkoituksena määrittää kaikkien jäsenvaltioiden tavanomaisten aseiden vientiä ja viennin rajoituksia koskevat korkeat yhteiset vaatimukset, joita olisi pidettävä vähimmäisvaatimuksina, ja tehostaa asiaa koskevien tietojen vaihtamista suuremman avoimuuden saavuttamiseksi unionissa.

Yksittäiset asevientiä koskevat päätökset ja näin ollen käytännesääntöjen täytäntöönpano on edelleen jäsenvaltioiden ja niiden luvan myöntävien viranomaisten vastuulla.

Käytännesääntöjen toimintaohjeen 3 mukaisesti jäsenvaltiot jakavat diplomaattista tietä yksityiskohtaisia tietoja vientilisensseistä, jotka on käytännesääntöjen mukaisesti evätty sotatarvikkeilta, sekä ilmoittavat lisenssien epäämiseen johtaneet syyt. Ennen kuin jäsenvaltio myöntää lisenssin, jonka toinen jäsenvaltio on evännyt tai toiset jäsenvaltiot ovat evänneet olennaisesti samankaltaisen siirron osalta viimeisten kolmen vuoden aikana, se neuvottelee ensin lisenssin evänneen jäsenvaltion tai evänneiden jäsenvaltioiden kanssa. Jos jäsenvaltio neuvottelujen jälkeen kuitenkin päättää myöntää lisenssin, se ilmoittaa asiasta lisenssin alunperin evänneelle jäsenvaltiolle tai evänneille jäsenvaltioille ja antaa yksityiskohtaisen selvityksen perusteluistaan.

Lisäksi käytännesääntöjen mukaisesti kukin jäsenvaltio jakaa puolustustarvikevientiään ja käytännesääntöjen täytäntöönpanoa koskevan vuosikertomuksen luottamuksellisesti muille jäsenvaltioille. Näitä kertomuksia käsitellään YUTP:n puitteissa vuosittain pidettävässä kokouksessa.

Käytännesäännöissä ei ole käsitelty kysymystä luvanvaraisesta asetuotannosta, joka on erillään aseviennistä. Voidaan kuitenkin todeta, että käytännesäännöissä määrätään vuosittaisen kokouksen pitämisestä käytännesääntöjen toiminnan arvioimiseksi ja niiden kohtien määrittämiseksi, joihin on tarpeen tehdä parannuksia.

Useat perusteet voisivat tulla kyseeseen sellaisten tarvikkeiden osalta, joita voidaan viedä edelleen tai käyttää ihmisoikeuksien loukkaamiseen tarvikkeet vastaanottavan maan rajojen ulkopuolella, erityisesti peruste 2 [ihmisoikeuksien kunnioittaminen lopullisessa määrämaassa], peruste 4 [alueellisen rauhan, turvallisuuden ja vakauden säilyminen], peruste 6 [ostajamaan suhtautuminen kansainväliseen yhteisöön, mm. sen sitoutuminen ydinaseiden leviämisen estämiseen sekä muihin asevalvonnan ja aseidenriisunnan aloihin], sekä peruste 7 [vaara, että tarvikkeet suunnataan muualle ostajamaassa tai viedään sieltä edelleen epätoivotuissa olosuhteissa].

Arvoisan parlamentin jäsenen huomiota kiinnitetään myös laittomien siirtojen vastaisiin täydentäviin toimenpiteisiin, jotka sisältyvät tavanomaisten aseiden laittoman kaupan ehkäisyä ja torjumista koskevaan EU:n ohjelmaan.

Käytännesääntöjen mukaan jäsenvaltiot pyrkivät hyväksymään mahdollisimman pian yhteisen luettelon käytännesääntöjen piiriin kuuluvista sotatarvikkeista samankaltaisten kansallisten ja kansainvälisten luetteloiden perusteella. Siihen saakka käytännesääntöjä sovelletaan kansallisten tarkistusluetteloiden perusteella sisällyttäen niihin tarvittaessa osia asianmukaisista kansainvälisistä luetteloista.

Neuvosto määrittää parhaillaan käytännesääntöjen määräysten mukaisesti kyseistä sotatarvikeluetteloa. Työ on vielä alkuvaiheessa, joten on mahdotonta ennakoida, mitä yksittäisiä asioita luettelo koskee.